**Koja je svrha Jedinice za obradu podataka o putnicima (PIU MNE)?**

Jedinica za obradu podataka o putnicima (PIU MNE) je organizaciona jedinica Uprava policije/Ministarstva unutrašnjih poslova u Sektoru za borbu protiv kriminala. Osnovana je u februaru 2023. godine, u skladu sa Zakonom o obradi podataka o putnicima u vazdušnom saobraćaju u cilju sprečavanja i otkrivanja krivičnih djela terorizma i drugih teških kivičnih djela.

Glavne nadležnosti Jedinice predstavljaju prikupljanje i obradu podataka o putnicima u vazdušnom saobraćaju radi vođenja krivičnog postupka kao i pronalaženja lica za kojima se traga zbog krivičnih djela terorizma i drugih teških krivičnih djela.

**Šta su podaci o putnicima?**

Podaci o putnicima su informacije koje putnici dostavljaju prevoznicima u vazdušnom saobraćaju za svako rezervisano putovanje i podaci koje putnici ostavljaju prilikom prijave na let odnosno ukrcaja na vazduhoplov.

Podaci o putnicima koje je prevoznik u vazdušnom saobraćaju dužan da dostavlja jedinici za obradu podataka o putnicima su sledeći:

1) PNR lokator podataka (alfa numerički ili alfa kod koji se koristi za pristup određenom zapisu u sistemima rezervacija prevoznika u vazdušnom saobraćaju),

2) datum rezervacije, odnosno izdavanja karte,

3) predviđeni datumi putovanja,

4) imena i prezimena putnika,

5) adresa i kontakt podaci putnika (broj telefona, adresa e-pošte),

6) podaci o načinu plaćanja, kao i adresa za slanje računa,

7) cjelokupan plan puta za određenu evidenciju podataka o putnicima,

8) podaci o programima lojalnosti prevoznika u vazdušnom saobraćaju,

9) podaci o putnom agentu,

10) status putnika, uključujući informacije o potvrdi, prijavi na let, neprijavljivanju na let ili prijavi u posljednjem trenutku bez rezervacije,

11) razdijeljene, odnosno podijeljene informacije iz evidencije podataka o putnicima,

12) opšte napomene (uključujući i sve dostupne informacije o maloljetniku bez pratnje, i to: ime, prezime, pol, uzrast, jezik, odnosno jezici koje govori maloljetnik, ime, prezime i kontakt podaci lica koje ispraća maloljetnika na polasku i njegovu vezu sa maloljetnikom, ime, prezime i kontakt podaci lica koje dočekuje maloljetnika na dolasku i njegovu vezu sa maloljetnikom i podatke o putnom agentu na polasku i dolasku),

13) informacije koje se nalaze na putnoj karti, uključujući broj karte, datum izdavanja karte, podatak da je karta jednosmjerna i podatke o cijeni elektronske karte,

14) broj sjedišta i ostale informacije o sjedištu,

15) informacije o zajedničkom letu (nazivi prevoznika u vazdušnom saobraćaju koji učestvuju u zajedničkom letu, naziv prevoznika u vazdušnom saobraćaju koji obavlja let, datum leta),

16) informacije koje se odnose na prtljag,

17) broj i imena i prezimena drugih putnika iz evidencije podataka o putnicima,

18) potpune i tačne informacije o putnicima koje će prevoznik u vazdušnom saobraćaju prevoziti, a koje dostavlja u skladu sa zakonom kojim se uređuje granična kontrola (ime i prezime, broj i vrsta putne isprave, država koja je izdala putnu ispravu i datum do kojeg putna isprava važi, državljanstvo, datum rođenja i pol, naziv graničnog prelaza na kojem će ući u Crnu Goru, oznaka leta, planirani datum, vrijeme i mjesto polaska i dolaska vazduhoplova, ukupan broj putnika, mjesto ukrcavanja i tranzita putnika),

19) naknadno izvršene izmjene podataka iz tač. 1 do tačke 18.

**Koji je pravni i administrativni okvir za prikupljanje podataka o putnicima?**

PIU MNE obrađuje podatke o putnicima u skladu sa odgovarajućim nacionalnim zakonodavstvom i međunarodnim standardima, uključujući:

- Zakon o obradi podataka o putnicima u vazdušnom saobraćaju u cilju sprečavanja i otkrivanja krivičnih dela terorizma i drugih teških krivičnih dela iz 2022.godine

- Zakonik o krivičnom postupku

- Zakon o unutrašnjim poslovima

- Zakon o graničnoj kontorli

- Zakona o zaštiti podataka o ličnosti

- Konvencija o međunarodnom civilnom vazduhoplovstvu UN iz 1944.godine sa svojim aneksom 9

- Smjernice za evidenciju podataka o imenu putnika (PNR), ICAO Doc 9944

- Revidirana Kjoto konvencija Svjetske carinske organizacije

**Ciljevi obrade podataka**

Obrada podataka o putnicima u vazdušnom saobraćaju vrši se isključivo radi:

- sprečavanja i otkrivanja krivičnih djela terorizma i teških krivičnih djela,

- vođenje krivičnog postupka za krivična djela terorizma i teška krivična djela,

- pronalaženja lica za kojima se traga zbog ovih krivičnih djela.

**Spektar krivičnih djela**

Krivična djela terorizma i druga teška krivična djela su predviđena članom 2 Zakona o obradi podataka o putnicima u vazdušnom saobraćaju u cilju sprečavanja i otkrivanja krivičnih dela terorizma i drugih teških krivičnih dela.

**Metodologija procjene podataka od strane PIU MNE**

PIU MNE sprovodi temeljnu procjenu podataka o putnicima kako bi se osigurala nacionalna bezbjednost i efikasno spriječilo vršenje krivičnih djela terorizma i teških krivičnih djela.

• Postupak procjene uključuje:

- Upoređivanje sa bazama podataka

- Obradu prema kriterijumima procjene

**Nadležni organi kojima se mogu dostavljati rezultati obrade podataka o putnicima**

Shodno Zakonu o obradi podataka Jedinica za obradu podataka o putnicima (PIU MNE) podatke koje obrađuje, odnosno rezultate te obrade dostavlja: policiji, organu državne uprave nadležnom za poslove odbrane, Agenciji za nacionalnu bezbjednost Crne Gore, organu državne uprave nadležnom za poslove finansija, organu uprave nadležnom za poslove carina, nadležnom državnom tužilaštvu i sudovima, na njihov zahtjev ili po sopstvenoj inicijativi, stranoj jedinici za obradu podataka o putnicima (strana PIU), Europolu, organu nadležnom za obradu podataka o putnicima u državi koja nije članica Evropske unije, kao i nadležnim organima države članice EU, koja nije strana PIU.

**Čuvanje podataka o putnicima**

Prema Zakonu o obradi podataka o putnicima, podaci o putnicima u vazdušnom saobraćaju dostavljeni jedinici za obradu podataka o putnicima, po isteku roka od pet godina od dana dostavljanja od strane prevoznika u vazdušnom saobraćaju, trajno se brišu. Nakon 6 mjeseci, PIU MNE automatizovanom softverskom metodom depersonalizuje (maskira) one elemente podataka o putnicima koji direktno identifikuju putnika (na primjer ime, adresa i kontakt informacije). Dok se podaci o putnicima u vazdušnom saobraćaju koji su dostavljeni domaćim nadležnim organima, stranoj PIU, Europolu, organu nadležnom za obradu podataka o putnicima u državi koja nije članica Evropske unije, kao i nadležnim organima države članice EU, koja nije strana PIU čuvaju u skladu sa zakonom kojim se uređuje zaštita podataka o ličnosti.

**Zaštita podataka o putnicima**

Nadzor nad sprovođenjem zaštite podataka o ličnosti vrši nezavisno tijelo koje vrši nadzor nad sprovođenjem zaštite podataka o ličnosti u skladu sa Zakonom o zaštiti podataka o ličnosti.

PIU MNE ima određenog službenika za zaštitu podataka koji se može kontaktirati u vezi sa svim pitanjima koja se odnose na zaštitu podataka o putnicima.

**Službenik za zaštitu podataka**

Službenik za zaštitu podataka je policijski službenik odgovoran za zaštitu podataka o putnicima u vazdušnom saobraćaju u skladu sa zakonom o obradi podataka o putnicima i zakonom kojim se uređuje zaštita podataka o ličnosti. Službenik za zaštitu podataka je kontakt osoba, kojoj se putnici mogu obratiti u vezi sa pitanjima, koja se odnose na obradu podataka o ličnosti i ima pristup svim podacima, koje obrađuje PIU MNE.

**Prava putnika**

Putnik ima pravo na zaštitu njegovih podataka o ličnosti, na pravo pristupa, ispravljanja, brisanja i ograničavanja pristupa tim podacima, kao i pravo na naknadu i na pravno sredstvo, u skladu sa zakonom kojim se uređuje zaštita podataka o ličnosti. Pravo pristupa podacima ne odnosi se na podatke koji su depersonalizovani.

Prilikom obrade podataka iz evidencije podataka o putnicima primjenjuju se odgovarajuće tehničke mjere za zaštitu podataka o ličnosti od slučajnog ili nezakonitog uništenja ili slučajnog gubitka, mijenjanja ili neovlašćenog otkrivanja ili pristupanja tim podacima.

Putnici mogu podnositi svoje zahtjeve u skladu sa procedurom propisanom od strane Odjeljenja za zaštitu podataka o ličnosti i slobodan pristup informacijama u MUP-u, navedenom na sajtu MUP:

<https://www.gov.me/mup/policija/slobodan-pristup-informacijama>